Jørn Dohrmann (DF), 2007-05-03:
Der skal i hvert fald ikke herske nogen tvivl om, at Dansk Folkeparti går ind for, at man selvfølgelig prøver at komme af med alle de her skadelige stoffer, uanset om de er hormonforstyrrende eller andre ting.
Derfor vil Dansk Folkeparti selvfølgelig gerne have en skrap kurs over for de ting, som skader befolkningens sundhed og forplantningsevne og alle de andre skadelige ting, der opstår.
Men når det er sagt, er det også vigtigt, at vi ser på: Hvordan kommer vi så de her stoffer til livs?
Dansk Folkeparti mener jo, at vi skal se internationalt på de her ting.
At forbyde det eventuelt kun i Danmark kunne man måske godt sige kunne løse problemet her, men vi skal lægge maksimalt pres på det internationale samfund, for at det selvfølgelig heller ikke eksporteres til andre lande.
Når vi ser på forslaget her, synes vi, at der mangler en balance imellem: Hvad gør man internationalt set, og hvad gør man nationalt set?
Vi ved jo, at befolkningen uanset hvad gerne vil importere nogle af de her produkter.
Hvad gør man, hvis man er på ferie i udlandet og køber en anden computer end den, vi sidder med her i Folketinget?
Jamen så er der nogle skadelige stoffer i de computere.
Og hvordan forhindrer vi den slags ting?
Så er det set med vores øjne bedre, at der slet ikke bliver produceret de her ting ude i verden, og derfor skal vi selvfølgelig arbejde meget målrettet for at opnå det.
Vi mener som sagt også, at de data, som er nævnt i forslaget her, bl.a. fra Sverige og den slags steder, ikke er tilstrækkelige på nuværende tidspunkt, og derfor skal man også ind at se på, om de konklusioner, der er i beslutningsforslaget, er de rigtige.
Derfor mener vi også, at der mangler viden på det her område.
Så er der nævnt noget om skrappere regler end i andre lande, og det er klart, at det vil vi gerne være med til i Dansk Folkeparti, når vi har nogle situationer, hvor vi vurderer på et konkret grundlag, at her er der fare for nogle bestemte ting.
Uanset om vi taler om bromerede flammehæmmere eller vi taler om hormonforstyrrende stoffer, så kan man gå hen og sige, at vi vurderer, at her er der en større risiko, så her vil vi indføre nogle specielle krav.
Det, man kan gøre i den mellemliggende periode, er, som vi vurderer det, at man selvfølgelig giver befolkningen oplysninger.
Hvordan undgår jeg f.eks. at være i rum med computere, der er tændt hele tiden?
Kunne jeg ikke slukke den computer?
Er der andre produkter, som kunne være bedre at købe, et andet mærke inden for computere?
Og så er det jo lidt forkert, tror jeg, hvis man forestiller sig, at bare fordi en computer har et svanemærke, er der ingen problemer med computeren; selvfølgelig er der brugt nogle ting, som måske ikke er særlig heldige, og som kan være enten kræftfremkaldende, eller som kan være hormonforstyrrende.
Derfor er der mange ting, man skal tage hensyn til, og jeg mener ikke, man kan stille det op, som man har gjort det i beslutningsforslaget her.
Jeg er glad for debatten, men må sige, at Dansk Folkeparti ikke kan bakke op om alle de punkter, der er i forslaget.
Vi ser derfor også frem til, at vi kan tage den videre debat om forslaget og se på, hvad det så er, vi er enige i, og hvad det er, vi er uenige i.